b'\n_START_ARTICLE_\nNin\n_START_SECTION_\nGeografija\n_START_PARAGRAPH_\nNin stoji v srednji Dalmaciji pribli\xc5\xbeno petnajst kilometrov severozahodno od Zadra. Zgodovinsko jedro mesta je zgrajeno na oto\xc4\x8dku s premerom pribli\xc5\xbeno petsto metrov. S celino ga povezujeta dva kamnita mostova, zgrajena v 16. stoletju. \xc5\xa0ir\xc5\xa1e obmo\xc4\x8dje mesta stoji v laguni in je obdano z naravnimi pe\xc5\xa1\xc4\x8denimi pla\xc5\xbeami.\n_START_SECTION_\nZgodovina\n_START_PARAGRAPH_\nMesto ima kljub svoji majhnosti zelo bogato in burno zgodovino. Od 9. stoletja pr. n. \xc5\xa1t. do prihoda Rimljanov so na \xc5\xa1ir\xc5\xa1em omo\xc4\x8dju Nina prebivali ilirski Liburni, ki so imeli v mestu mo\xc4\x8dno pomorsko in kopensko trgovsko sredi\xc5\xa1\xc4\x8de. Tristo metrov ju\xc5\xbeneje, na podro\xc4\x8dju sedanjih solin, je stalo \xc5\xa1e starej\xc5\xa1e naselje iz mlaj\xc5\xa1e kamene dobe._NEWLINE_Nin se prvi\xc4\x8d omenja v Periplu gr\xc5\xa1kega pisca Psevdo Skilaksa kot Hemionoi, ki je verjetno popa\xc4\x8dena oblika imena Ainonoi. Kasnej\xc5\xa1i gr\xc5\xa1ki pisci ga imenujejo Ainona, rimski pa Aenona. Bogate arheolo\xc5\xa1ke najdbe dokazujejo ob\xc5\xa1irne pomorske povezave z Gr\xc4\x8dijo in helenisti\xc4\x8dnim svetom. Med nedavnimi izkopavanji so na tleh rimske vile odkrili tudi zelo dobro ohranjen mozaik._NEWLINE_Na za\xc4\x8detku 7. stoletja so Dalmacijo kolonizirali Slovani in konec 8. stoletja in na za\xc4\x8detku 9. stoletja ustanovili prvo hrva\xc5\xa1ko dr\xc5\xbeavna skupnost. Nin je postal prvo hrva\xc5\xa1ko kraljevo mesto, ki je u\xc5\xbeivalo slavo od 7. do 13. stoletja. V 9. stoletju je postal tudi sede\xc5\xbe prvega hrva\xc5\xa1kega \xc5\xa1kofa. Ninski \xc5\xa1kofje so igrali pomembno vlogo v verskem, kulturnem in politi\xc4\x8dnem \xc5\xbeivljenju. Njihov boj za nacionalni jezik in pisavo (glagolica) je bil hkrati boj za hrva\xc5\xa1ko neodvisnost. Pomembni vladarji, ki so povezani z zgodovino Nina sta kneza Vi\xc5\xa1eslav in Branimir ter kralji Tomislav, Peter Kre\xc5\xa1imir IV. in Zvonimir._NEWLINE_V 14. stoletju so se za oblast v srednji Dalmaciji potegovali bosanski kralj Tvrtko I. Kotromani\xc4\x87, Bene\xc5\xa1ka republika, An\xc5\xbeujci Neapeljskega kraljestva in ogrsko-hrva\xc5\xa1ki kralj Sigismund Luksembur\xc5\xa1ki. Med dvajsetletno vojno je izgubljajo\xc4\x8di tekmec Ladislav Neapeljski leta 1409 prodal svoje pravice do Dalmacije Bene\xc4\x8danom za samo 100.000 dukatov in Nin je pri\xc5\xa1el pod bene\xc5\xa1ko oblast. Pod novimi oblastniki je za\xc4\x8del zaradi gospodarskega izkori\xc5\xa1anja in slabe voja\xc5\xa1ke za\xc5\xa1\xc4\x8dite propadati. Mesto je do\xc5\xbeivelo dve uni\xc4\x8denji: prvo leta 1571 in drugo 28. aprila 1646. Bene\xc5\xa1ka vlada je ukazala po\xc5\xbegati mesto in ga na\xc4\x8drtno uni\xc4\x8diti, po mnenju zgodovinarjev zato, da ne bi padel v roke Turkov in da bi ohranila bli\xc5\xbenji Zadar. Poru\xc5\xa1ene cerkve ter kraljeva in \xc5\xa1kofova pala\xc4\x8da se niso nikoli obnovile._NEWLINE_Gospodarski razvoj Nina se je ponovno za\xc4\x8del po drugi svetovni vojni. Po letu 1969 se je razvil v priljubljeno turisti\xc4\x8dno sredi\xc5\xa1\xc4\x8de, ki v svojo ponudbo vklju\xc4\x8duje tudi svojo zgodovinsko dedi\xc5\xa1\xc4\x8dino. V zadnjih letih se je obnovilo ve\xc4\x8d spomenikov. Najbolj obiskana sta predvsem dva simbola starega mesta: cerkev Svetega kri\xc5\xbea iz 9. stoletja, ki jo imenujejo "najmanj\xc5\xa1a katedrala na svetu", in cerkev sv. Nikolaja v Prahuljah, v kateri so kronali hrva\xc5\xa1ke kralje.'